Document ID: 32013D0737

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 7ης Νοεμβρίου 2013
για την έγκριση του δεύτερου ενημερωμένου καταλόγου τόπων κοινοτικής σημασίας για τη βιογεωγραφική περιοχή του Εύξεινου Πόντου
[κοινοποιηθείσα υπό τον αριθμό C(2013) 7353]
(2013/737/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 92/43/ΕΟΚ του Συμβουλίου, της 21ης Μαΐου1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το άρθρο 4 παράγραφος 2 τρίτο εδάφιο,
Εκτιμώντας τα ακόλουθα:
(1)
Η βιογεωγραφική περιοχή του Εύξεινου Πόντου που αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ καλύπτει τμήματα των ενωσιακών εδαφών της Βουλγαρίας και της Ρουμανίας όπως προσδιορίζονται στον βιογεωγραφικό χάρτη που εγκρίθηκε στις 20 Απριλίου 2005 από την επιτροπή που έχει συσταθεί βάσει του άρθρου 20 της εν λόγω οδηγίας, εφεξής «επιτροπή ενδιαιτημάτων».
(2)
Στο πλαίσιο της διαδικασίας που ξεκίνησε το 1995, είναι απαραίτητο να σημειωθεί περαιτέρω πρόοδος στην ουσιαστική συγκρότηση του δικτύου Natura 2000, το οποίο αποτελεί βασικό στοιχείο της προστασίας της βιοποικιλότητας στην Ευρωπαϊκή Ένωση.
(3)
Ο αρχικός και ο πρώτος ενημερωμένος κατάλογος των τόπων κοινοτικής σημασίας για τη βιογεωγραφική περιοχή του Εύξεινου Πόντου, κατά την έννοια της οδηγίας 92/43/ΕΟΚ, εγκρίθηκαν με την απόφαση 2009/92/ΕΚ της Επιτροπής (2) και την εκτελεστική απόφαση 2013/30/ΕΕ της Επιτροπής (3). Βάσει του άρθρου 4 παράγραφος 4 και του άρθρου 6 παράγραφος 1 της οδηγίας 92/43/ΕΟΚ, το οικείο κράτος μέλος οφείλει να ορίσει τους τόπους που περιλαμβάνονται στον αντίστοιχο κατάλογο τόπων κοινοτικής σημασίας για τη βιογεωγραφική περιοχή του Εύξεινου Πόντου ως ειδικές ζώνες διατήρησης το ταχύτερο δυνατόν και, το αργότερο, εντός έξι ετών, καθορίζοντας συγκεκριμένες προτεραιότητες όσον αφορά τη διατήρηση και τα απαραίτητα μέτρα διατήρησης.
(4)
Στο πλαίσιο της δυναμικής προσαρμογής του δικτύου Natura 2000, επανεξετάζονται οι κατάλογοι των τόπων κοινοτικής σημασίας. Είναι επομένως απαραίτητη η ενημέρωση του καταλόγου των τόπων κοινοτικής σημασίας για τη βιογεωγραφική περιοχή του Εύξεινου Πόντου.
(5)
Αφενός, η ενημέρωση του καταλόγου των τόπων κοινοτικής σημασίας της βιογεωγραφικής περιοχής του Εύξεινου Πόντου είναι αναγκαία, προκειμένου να συμπεριληφθούν οι επιπλέον τόποι που έχουν προταθεί μετά το 2011 από τα κράτη μέλη ως τόποι κοινοτικής σημασίας για τη βιογεωγραφική περιοχή του Εύξεινου Πόντου κατά την έννοια του άρθρου 1 της οδηγίας 92/43/ΕΟΚ. Γι’ αυτούς τους επιπλέον τόπους, οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ θα πρέπει να τηρούνται το συντομότερο δυνατόν και, το αργότερο, εντός έξι ετών από την έκδοση της παρούσας απόφασης.
(6)
Αφετέρου, η ενημέρωση του καταλόγου των τόπων κοινοτικής σημασίας για την βιογεωγραφική περιοχή του Εύξεινου Πόντου είναι απαραίτητη ώστε να ληφθούν υπόψη τυχόν αλλαγές στις πληροφορίες σχετικά με τους επιμέρους τόπους, που υπέβαλαν τα κράτη μέλη μετά την έκδοση του αρχικού και του πρώτου ενημερωμένου ενωσιακού καταλόγου. Υπό την έννοια αυτή, ο παρών ενημερωμένος κατάλογος των τόπων κοινοτικής σημασίας για τη βιογεωγραφική περιοχή του Εύξεινου Πόντου αποτελεί ενοποιημένη έγκριση του καταλόγου των τόπων κοινοτικής σημασίας για τη βιογεωγραφική περιοχή του Εύξεινου Πόντου. Θα πρέπει να τονιστεί ότι, για κάθε τόπο που περιλαμβάνεται στην παρούσα απόφαση, οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ θα πρέπει να τηρούνται το συντομότερο δυνατόν και, το αργότερο, εντός έξι ετών από την έγκριση του καταλόγου των τόπων κοινοτικής σημασίας στον οποίο ο κάθε τόπος συμπεριελήφθη για πρώτη φορά.
(7)
Για τη βιογεωγραφική περιοχή του Εύξεινου Πόντου, κατά το διάστημα μεταξύ Μαρτίου του 2007 και Οκτωβρίου του 2012, διαβιβάστηκαν στην Επιτροπή κατάλογοι προτεινόμενων τόπων κοινοτικής σημασίας κατά την έννοια του άρθρου 1 της οδηγίας 92/43/ΕΟΚ, σύμφωνα με το άρθρο 4 παράγραφος 1 της εν λόγω οδηγίας.
(8)
Οι κατάλογοι των προτεινόμενων τόπων συνοδεύονταν από πληροφορίες για κάθε τόπο. Από το 2012, οι πληροφορίες αυτές υποβλήθηκαν με το έντυπο που θεσπίστηκε με την εκτελεστική απόφαση 2011/484/ΕΕ της Επιτροπής, της 11ης Ιουλίου 2011, όσον αφορά το έντυπο παροχής πληροφοριών για τους τόπους Natura 2000 (4).
(9)
Οι πληροφορίες αυτές περιλαμβάνουν τον χάρτη του τόπου που διαβιβάστηκε από τα οικεία κράτη μέλη, την ονομασία, τη θέση και την έκταση του τόπου, καθώς και τα δεδομένα που προκύπτουν από την εφαρμογή των κριτηρίων που ορίζονται στο παράρτημα III της οδηγίας 92/43/ΕΟΚ.
(10)
Βάσει του σχεδίου καταλόγου που συνέταξε η Επιτροπή σε συμφωνία με κάθε οικείο κράτος μέλος, στο οποίο επίσης προσδιορίζονται οι τόποι που φιλοξενούν τύπους φυσικών ενδιαιτημάτων προτεραιότητας ή είδη προτεραιότητας, θα πρέπει να εγκριθεί ενημερωμένος κατάλογος επιλεγμένων τόπων κοινοτικής σημασίας για τη βιογεωγραφική περιοχή του Εύξεινου Πόντου.
(11)
Οι γνώσεις όσον αφορά την ύπαρξη και την κατανομή των τύπων φυσικών ενδιαιτημάτων και των ειδών εξελίσσονται συνεχώς, ως αποτέλεσμα της εποπτείας που επιβάλλει το άρθρο 11 της οδηγίας 92/43/ΕΟΚ. Ως εκ τούτου, η αξιολόγηση και η επιλογή των τόπων σε ενωσιακό επίπεδο πραγματοποιήθηκαν με βάση τις βέλτιστες πληροφορίες που ήταν διαθέσιμες εκείνη την περίοδο.
(12)
Ορισμένα ενδιαφερόμενα κράτη μέλη δεν έχουν προτείνει επαρκή αριθμό τόπων με αποτέλεσμα να μην πληρούνται οι απαιτήσεις της οδηγίας 92/43/ΕΟΚ για ορισμένους τύπους ενδιαιτημάτων και ορισμένα είδη. Συνεπώς, γι’ αυτούς τους τύπους ενδιαιτημάτων και γι’ αυτά τα είδη, το δίκτυο Natura 2000 δεν μπορεί να θεωρηθεί ολοκληρωμένο. Λαμβάνοντας υπόψη την καθυστέρηση όσον αφορά τη λήψη των πληροφοριών και την επίτευξη συμφωνίας με τα κράτη μέλη, είναι απαραίτητο να εγκριθεί ενημερωμένος κατάλογος τόπων, ο οποίος θα πρέπει να αναθεωρηθεί σύμφωνα με το άρθρο 4 της οδηγίας 92/43/ΕΟΚ.
(13)
Δεδομένου ότι οι γνώσεις όσον αφορά την ύπαρξη και την κατανομή ορισμένων τύπων φυσικών ενδιαιτημάτων που αναφέρονται στο παράρτημα I και ορισμένων ειδών που αναφέρονται στο παράρτημα II της οδηγίας 92/43/ΕΟΚ παραμένουν ατελείς, το δίκτυο δεν μπορεί να θεωρηθεί ούτε ολοκληρωμένο ούτε ημιτελές. Ο κατάλογος θα πρέπει να αναθεωρηθεί, εφόσον κριθεί απαραίτητο, σύμφωνα με το άρθρο 4 της οδηγίας 92/43/ΕΟΚ.
(14)
Για λόγους σαφήνειας και διαφάνειας, θα πρέπει να καταργηθεί η εκτελεστική απόφαση 2013/30/ΕΕ.
(15)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα της παρούσας απόφασης παρατίθεται ο δεύτερος ενημερωμένος κατάλογος τόπων κοινοτικής σημασίας για τη βιογεωγραφική περιοχή του Εύξεινου Πόντου σύμφωνα με το άρθρο 4 παράγραφος 2 τρίτο εδάφιο της οδηγίας 92/43/ΕΟΚ.
Άρθρο 2
Η εκτελεστική απόφαση 2013/30/ΕΕ καταργείται.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 7 Νοεμβρίου 2013.

Labels: 12
18
20